প্রসঙ্গত জানাই, নীলিমা ইব্রাহিমের একটি সাক্ষাৎকার মিডিয়া আর্কাইভে দুই পর্বে বিভক্ত অবস্থায় সংরক্ষিত আছে। সাক্ষাৎকারটি পড়লে তখনকার উদ্যোগ সম্পর্কে আরও খানিকটা ধারণা পাওয়া যাবে। শেখ মুজিবের ‘নষ্ট রক্ত’ শব্দ প্রয়োগ একেবারেই গ্রহণযোগ্য নয়; কিন্তু সেই সময়টির ইতিহাসকে আবেগের বাইরে দাঁড়িয়ে বিবেচনা করলে বোধহয় মুজিবের প্রতিও আমরা মমতা বোধ করব। শোনা যায়, এখন যিনি বিরোধী দলীয় প্রধান নেত্রী, তার ঘর ফিরে পাওয়ার ক্ষেত্রেও শেখ মুজিবের বিশেষ ভূমিকা ছিল এবং তার স্বামীকে ডেকে নিয়ে মুজিবকে বলতে হয়েছিল, ‘এ আমার মেয়ে।’ এই যখন আমাদের বীরপুরুষ মুক্তিযোদ্ধাদেরও মনোভাব (যা আপনি নিজেও তুলে এনেছেন যৌতুক, কবিতার অপ্রকাশিত বই প্রকাশ ইত্যাদি উদাহরণগুলির মাধ্যমে) তখন অসহায় মুজিব যদি বলেন ‘আমি এসব নষ্ট রক্ত দেশে রাখতে চাই না’ তা হলে তাকে সমালোচনার সময় নিশ্চয়ই সহৃদয়তার সঙ্গেই করা প্রয়োজন।